REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/376-15

1. oktobar 2015. godine

B e o g r a d

ZAPISNIK

17. SEDNICE ODBORA ZA ZAŠTITU ŽIVOTNE SREDINE

ODRŽANE 1. OKTOBRA 2015. GODINE

Sednica je počela u 11,17 časova.

Sednici je predsedavao dr Branislav Blažić, predsednik Odbora.

Sednici su prisustvovali članovi Odbora: Adriana Anastasov, Boban Birmačević, Sonja Vlahović, Ivana Stojiljković, Gordana Zorić, Violeta Lutovac, Momo Čolaković, Nada Lazić i Šaip Kamberi.

Sednici Odbora su prisustvovali zamenici odsutnih članova Odbora: Mladen Lukić (zamenik Jezdimira Vučetića) i Miletić Mihajlović (zamenik Gordane Topić), kao i narodni poslanik Dragan Šormaz.

Sednici nisu prisustvovali članovi Odbora: Vladimir Petković, Jezdimir Vučetić, Gordana Topić, Ivana Dinić, Dejan Nikolić, Đorđe Kosanić i Ivan Karić.

Sednici su prisustvovali predstavnici Ministarstva poljoprivrede i zaštite životne sredine: v.d. pomoćnici ministra Slobodan Erdeljan i Mladen Mladenović, Aleksandra Došlić, načelnik Odeljenja za zaštićena područja i ekološku mrežu, Slavica Stojanović, viši savetnik u Sektoru za zaštitu životne sredine, Dragana Milovanović iz Republičke direkcije za vode i Marina Ćojbašić iz Agencije za jonizujuće zračenja i nuklearnu sigurnost Srbije, kao i predstavnici Zelene stolice: Milena Babić iz NVO Agenda 21 i Tamara Jovanović iz Centra modernih veština.

Na predlog predsednika Odbora, jednoglasno, usvojen je sledeći:

D n e v n i r e d :

1. Razmatranje Predloga zakona o nacionalnim parkovima, koji je podnela Vlada, u načelu;
2. Razmatranje Predloga zakona o potvrđivanju Protokola o sprečavanju zagađenja voda prouzrokovanog plovidbom uz Okvirni sporazum o slivu reke Save, koji je podnela Vlada;
3. Razmatranje Predloga zakona o potvrđivanju Sporazuma između Vlade Mađarske i Vlade Republike Srbije o pravovremenoj razmeni informacija u slučaju radiološke opasnosti, koji je podnela Vlada;
4. Razno.

Pre prelaska na razmatranje utvrđenog dnevnog reda, usvojeni su, bez primedaba, zapisnici 15. i 16. sednice Odbora.

Prva tačka dnevnog reda - **Razmatranje Predloga zakona o nacionalnim parkovima, koji je podnela Vlada, u načelu**

V.d. pomoćnika ministra Mladen Mladenović preneo je izvinjenje ministra prof. dr Snežane Bogosavljević Bošković, koja je bila sprečena da prisustvuje sednici i izneo uvodne napomene.

Aleksandra Došlić, načelnik Odeljenja za zaštićena područja i ekološku mrežu, prezentovala je Odboru rešenja propisana predlogom zakona član po član.

U diskusiji povodom ove tačke dnevnog reda učestvovali su: dr Branislav Blažić i Mladen Mladenović.

Izneta je primedba koja se odnosila na redosled donošenja zakona, s obzirom na to da će u proceduri Narodne skupštine ubrzo biti Predlog zakona o izmenama i dopunama Zakona o zaštiti prirode, jer je nelogično da se, pre donošenja ovih izmena i dopuna jednog krovnog zakona u ovoj oblasti, donosi zakon o nacionalnim parkovima.

Sugerisano je da je korisno učešće narodnih poslanika na javnim raspravama o nacrtima zakona, pre nego što budu kao predlog zakona podneti Narodnoj skupštini, jer u tom trenutku je moguće razgovarati o konceptu zakona, a kada se pred narodnim poslanicima nađe predlog zakona, oni ga mogu menjati amandmanima, ali ne i uticati na koncepciju samog zakona. Konstatovano je da je ovim predlogom zakona više obuhvaćeno upravljanje i korišćenje, a manje zaštita. Istaknuto je da je, kada je stupanjem na snagu Zakona o zaštiti prirode stavljen van snage Zakon o nacionalnim parkovima iz 1993. godine, došlo do pravne praznine, a da se ona sada ispravlja ovim zakonom. Spomenut je i koncept donošenja posebnih zakona za svaki nacionalni park.

Ukazano je na to da je oblast zaštite životne sredine poslednjih godina bila u raznim ministarstvima, što se odrazilo na kontinuitet pravne regulisanosti ove oblasti.

\*

Sednica Odbora je na kratko prekinuta da bi narodni poslanici na plenarnoj sednici glasali za utvrđivanje dnevnog reda.

\*

U nastavku sednice, u diskusiji su učestvovali: Aleksandra Došlić, dr Barnislav Blažić, Nada Lazić, Slavica Stojanović, Mladen Mladenović, Dragan Šormaz, Ivana Stojiljković, Gordana Zorić, Mladen Lukić i Slobodan Erdeljan.

Ukazano je na to da se ovaj predlog zakona pisao od 2010. godine, a da su sprovedene tri javne rasprave: 2010, 2012. i 2014. godine. Zbog opterećenja teksta zakona, odredbe o zabranama i ograničenjima sadržane su u Planu upravljanja, koji donosi Vlada. Skrenuta je pažnja na to da je ovaj predlog zakona u skladu sa članom 41a Zakona o zaštiti prirode, koji propisuje obavezu donošenja zakona o nacionalnim parkovima, kao i da izmene i dopune Zakona o zaštiti prirode (koje će se odnositi prvenstveno na područja ekološke mreže zastupljena u nacionalnim parkovima) neće biti u suprotnosti sa rešenjima u ovom predlogu zakona.

Izraženo je nezadovoljsvo zbog neprisustvovanja ministra sednici odbora, posebno zato što se donosi novi zakon. Postavljeno je pitanje zašto se odustalo od koncepta donošenja posebnih zakona za svaki nacionalni park i ukazano na činjenicu da bi odredbe o zabranama i ograničenjima, koje su po ovom konceptu sadržane su u Planu upravljanja, imale veću težinu da su propisane zakonom. Postavljeno je pitanje nadležnosti AP Vojvodina kada se radi o inspekcijskom nadzoru u NP Fruška Gora, odnosno da li se ova nadležnost pokrajinskog organa ukida ovim rešenjima u predlogu zakona, posebno u svetlu Odluke Ustavnog suda. Postavljeno je i pitanje na koji način upravljač može da izmesti saobraćaj kada on ugrožava nacionalni park. Zatraženo je pojašnjenje kako se finansiraju javna preduzeća - da li se ona finansiraju od osnovnih delatnosti (šumarstvo, lovstvo, ribarstvo). Naglašeno je da zaštita staništa mora da bude prioritet, ali i da se iz budžeta obezbede sredstva u kontinuitetu. Postavljeno je i pitanje kako će se finansirati Stručni savet i izražena bojazan da i to ne bude mesto za partijsko zapošljavanje. Predloženo je da to bude volontersko angažovanje.

Pojašnjeno je zašto se odustalo od koncepta donošenja posebnih zakona za svaki nacionalni park, jer bi na taj način došlo do prepisivanja istovetnih odredbi u svaki od tih zakona, a da su razlike u vrednosti priloga zakona, odnosno u opisu granica, popisu katastarskih parcela po režimima zaštite i meri zabrana i ograničenja koja će se definisati za svaki park pojedinačno Planom upravljanja. Finansiranje nacionalnog parka regulisano je članom 69. Zakona o zaštiti prirode, a zakonom je definisana i obaveza države da izdvaja sredstva za zaštitu i razvoj svih zaštićenih područja, što se svake godine kontinuirano sprovodi, a sredstva su svake godine veća u zavisnosti od povećanja površine pod zaštitom. Između ostalog, izvori finansiranja su i iz sopstvenih sredstava preduzeća i od naknada za korišćenje zaštićenih područja. Ovim predlogom zakona uveden je širi obim naplate naknada. Naglašeno je da je ideja da rad u Stručnom savetu bude volonterski, bez naknade i da se to može precizirati. Objašnjeno je da se ovim rešenjem ne uzima nadležnost AP Vojvodina za inspekcijski nadzor, već da se, članom 119. Zakona o zaštiti prirode, AP poverava vršenje inspekcijskog nadzora na zaštićenim područjima koja se nalaze na njenoj teritoriji. Odlukom Ustavnog suda ukinuta je odredba člana 27. Zakona o utvrđivanju posebnih nadležnosti AP, kojom su AP poverena osnivačka prava za osnivanje javnog preduzeća za upravljanje Nacionalnim parkom Fruška Gora, s obzirom na to da se radi o nacionalnom parku od vrednosti od opšteg interesa za Republiku Srbiju. Istaknuto je da je predviđena saradnja republičkih i pokrajinskih organa.

Postavljeno je pitanje zašto državni sekretar nije ni upoznat o današnjoj sednici odbora, ako ministar nije u mogućnosti da prisustvuje.

Postavljeno je pitanje razloga za proširenje granica nacionalnih parkova, posebno Nacionalnog parka Tara, gde su granice proširene za 6000 hektara, koji su u privatnom vlasništvu. Ukazano je na to da se na toj teritoriji nalazi veštačko jezero i da tu nema šume, a 90% sopstvenih prihoda su od seče šume na Tari. Skrenuta je pažnja na to da su se građani, vlasnici tih površina, na javnoj raspravi protivili tome, jer će im procedura biti komplikovanija ako žele nešto da grade na svojoj zemlji – etno turizam ili da razvijaju lovni turizam. Postavljeno je pitanje da li je razlog za proširivanje granica nacionalnog parka taj što finansiranje iz Budžeta zavisi i od površine nacionalnog parka. Predloženo je da Odbor amandmanom predloži da granice Nacionalnog parka Tara ostanu iste dok se ne utvrdi razlog za njihovo proširenje.

Objašnjeno je da je stanište Pančićeve omorike na Zavojinama, a da je još 2009. godine planirano da se Uredbom to područje proglasi predelom izuzetnih odlika, što su sitne interesne grupe pokušavale da spreče. Precizirano je da je propisan prvi stepen zaštite samo na području gde je stanište Pančićeve omorike, a na ostatku teritorije treći stepen, koji dozvoljava lokalnom stanovništvu razvoj tog područja. Naglašeno je da je ovakvo rešenje ekonomski prihvatljivije za Budžet RS. Ukazano je na to da je Zavod za zaštitu prirode Republike Srbije stručna kuća Ministarstva i ima ulogu vrednovanja područja koja treba da budu proglašena za zaštićena i izradu studije.

Postavljeno je pitanje na koji način upravljač može da izvrši izmenu saobraćaja koji ugrožava nacionalni park.

Objašnjeno je da upravljač ne može doneti odluku o zabrani saobraćaja, ali da može naložiti JP Putevi Srbije da promeni režim saobraćaja u skladu sa korišćenjem tog prostora.

Kada se radi o organima upravljanja javnog preduzeća, koji podležu Zakonu o javnim prduzećima, konstatovano je da nije navedeno da direktor i Nadzorni odbor treba da budu stučnjaci određenog profila, što je veoma važno da bi nacionalni park funkcionisao kako treba.

Objašnjeno je da je u prelaznim odredbama propisano da upravljači, javna preduzeća, nastavljaju da rade u skladu sa odlukama koje je donela Vlada za svako pojedinačno javno preduzeće kojima se usklađuje njihov rad sa Zakonom o javnim preduzećima, kojim je regulisan način izbora direktora i drugih organa. Uslovi za izbor direktora utvrđuju se Statutom, na koji Vlada daje saglasnost, pa se o tome vodi računa.

Ukazano je na to da je lokalno stanovništvo katastarske opštine Zaovine, u opštini Bajna Bašta, imalo potrebu da to bude predeo izuzetnih odlika, a ne u okviru Nacionalnog parka Tara. Zavod za zaštitu prirode Srbije uradio je studiju za predeo izuzetnih odlika za ovu katastarsku opštinu, ali do toga nije došlo.

Kada se radi o šumama koje su vraćene Srpskoj pravoslavnoj crkvi, postavljeno je pitanje da li i SPC spada u upravljače šumamam nacionalnog parka.

Objašnjeno je da upravljač gazduje šumama u državnoj svojini i upravlja svim šumama u nacionalnom parku (i u privatnoj svojini i u crkvenom vlasništvu), zbog svrsishodnijeg upravljanja tim šumama.

Ukazano je na to da se javna rasprava vodila i na Zaovinama i da tada nije bilo sporno da treba da budu u režimu zaštite, već se razgovaralo o tome da treba da uđe u teritoriju Nacionalnog parka Mokra Gora, što nije bilo prihvaćeno.

Konstatovano je da se može oranizovati predstavljanje rešenja u tekstovima nacrta zakona članovima odbora i pre nego što predlozi zakona uđu u proceduru Narodne skupštine.

Ukazano je na to da šumovlasnici imaju sitne parcele pod šumom, dok je u vlasništvu SPC oko 1000 hektara (vraćno restitucijom) – cela gazdinska jedinica Kaluđerske bare i deo gazdinske jedinice Rača. Postavljeno je pitanje kako će Manastir Rača podneti zahtev za seču.

Objašnjeno je da će se to regulisati kroz Program i Plan upravljanja i Šumske osnove koji se donose i za privatne šume, a koje se dostavljaju na prethodnu saglasnost Ministarstvu.

Ukazano je na to da je potencijal Bajne Bašte lovni i etno turizam, pa je zato potrebno uveriti lokalno stanovništvo da im na ovaj način neće biti ugrožena prava koja imaju u tom smislu.

Objašnjeno je da je u duhu razvoja Nacionalnog parka Tara i razvoj etno turizma, ali ne i lovnog turizma. Ukazano je na to da smo jedna od retkih država u svetu gde je dozvoljen lov u nacionalnim parkovima. Pojašnjeno je da je cilj osnivanja Saveta korisnika da se uključe sve organizacije (lovne, turističke i dr.) u upravljanje nacionalnim parkom. Zakonom o zaštiti prirode propisano je da je država dužna da plaća naknadu u slučaju ograničavanja prava korišćenja u zaštićenom području.

Postavljeno je pitanje kako naterati lokalnu samoupravu da sredstva koja joj Republika trensferiše usmeri na deo svoje teritorije na kojoj se nalazi nacionalni park.

Objašnjeno je da je država do sada izdvajala sredstva isključivo upravljaču zaštićenog područja, javnom preduzeću Nacinalni park, za namenu zaštite, što ovim zakonom nije ukinuto. Da bi lokalne samouprave mogle da imaju koristi od toga što je na njihovoj teritoriji nacionalni park, dobijaće namenske transfere u cilju razvoja onih delatnosti koje pogoduju razvoju nacionalnog parka.

Na predlog predsednika Odbora, Odbor je, sa sedam glasova za, dva člana Odbora nisu glasala, odlučio da predloži Narodnoj skupštini da prihvati Predlog zakona o nacionalnim parkovima u načelu.

Druga tačka dnevnog reda – **Razmatranje Predloga zakona o potvrđivanju Protokola o sprečavanju zagađenja voda prouzrokovanog plovidbom uz Okvirni sporazum o slivu reke Save, koji je podnela Vlada**

Uvodne napomene dao je Mladen Mladenović.

U diskusiji koja je usledila, učestvovale su: Nada Lazić i Dragana Milovanović.

Postavljeno je pitanje da li smo tehnički spremni za izvršavanje obaveza koje ovim Protokolom preuzimamo, kako će se finansirati praćenje kvaliteta voda, kao i da li su obezbeđena potrebna finansijska sredstva za to.

Objašnjeno je da je Strategijom razvoja vodnog saobraćaja Republike Srbije od 2015-2025. planirano da Sremska Mitrovica i Šabac budu luke koje će biti opremljene za prihvat otpada, a u izradi su planska dokumenta za osposobljavanje tih luka za prihvatanje otpada u skladu sa ovim protokolom. Protokol stupa na snagu pošto ga i poslednja zemlja potpisnica ratifikuje, a u roku od pet godina države treba da obezbede sve tehničke uslove, ali i monitoring, pa nije bilo dovoljno elemenata za planiranje sredstava za finansiranje toga.

Na predlog predsednika Odbora, Odbor je, jednoglasno, odlučio da predloži Narodnoj skupštini da prihvati Predlog zakona o potvrđivanju Protokola o sprečavanju zagađenja voda prouzrokovanog plovidbom uz Okvirni sporazum o slivu reke Save, koji je podnela Vlada.

Treća tačka dnevnog reda - **Razmatranje Predloga zakona o potvrđivanju Sporazuma između Vlade Mađarske i Vlade Republike Srbije o pravovremenoj razmeni informacija u slučaju radiološke opasnosti, koji je podnela Vlada**

Uvodne napomene dao je Mladen Mladenović.

U diskusiji koja je usledila, učestvovale su: Milena Babić i Marina Ćojbašić.

Postavljeno je pitanje da li je pravovremeno informisanje građana usklađeno sa Arhuskom konvencijom.

Objašnjeno je da je u proceduri Plan za postupanje u slučaju vanrednih situacija, kao deo nacionalnog zakonodavstva, kojim će to biti regulisano. Ako zemlja koja dostavlja informaciju ne naznači da je u pitanju poverljiva informacija, strana koja prima informacije može ih obelodaniti javnosti.

Na predlog predsednika Odbora, Odbor je, jednoglasno, odlučio da predloži Narodnoj skupštini da prihvati Predlog zakona o potvrđivanju Sporazuma između Vlade Mađarske i Vlade Republike Srbije o pravovremenoj razmeni informacija u slučaju radiološke opasnosti, koji je podnela Vlada.

Četvrta tačka dnevnog reda: **Razno**

Povodom ove tačke dnevnog reda nije bilo predloga ni diskusije.

Sednica je završena u 13,13 časova.

SEKRETAR PREDSEDNIK

Milica Bašić dr Branislav Blažić